ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ (ԱՅՍՈՒՀԵՏ՝ ՆԱԽԱԳԻԾ) 

1. Իրավական ակտի ընդունման անհրաժեշտությունը
Նախագծի ընդունումը պայմանավորված է Եվրոպական ներդրումային բանկի (ԵՆԲ) աջակցությամբ իրականացվող «Երևանի էներգաարդյունավետության» ծրագրի (այսուհետ՝ Ծրագիր) շրջանակներում Հայաստանի Հանրապետության կողմից ԱԱՀ- ի մասով համաֆինանսավորման անհրաժեշտությամբ:
Ծրագրի լիարժեք ավարտն ապահովելու նպատակով «Երևանի կառուցապատման ներդրումային ծրագրերի իրականացման գրասենյակ» (ԵԿՆ ԾԻԳ) ՀՈԱԿ-ի և Եվրոպական ներդրումային բանկի միջև իրականացվել են բանակցություններ՝ դրամաշնորհային միջոցների օգտագործման ժամկետը մինչև 2026 թվականի դեկտեմբերի 31-ը երկարաձգելու վերաբերյալ, արդյունքում ժամկետի երկարաձգումը հաստատող նամակ-համաձայնագիրը ստացվել է 2026 թվականի հունվարի 12-ին: Հաշվի առնելով, որ 2026 թվականի բյուջետային պլանավորման ընթացքում նշյալ միջոցները նախատեսված չեն եղել (պայմանավորված Ծրագրի՝ 2025 թվականի դեկտեմբերի 31-ին նախատեսված ավարտով), առաջացել է լրացուցիչ ֆինանսավորման անհրաժեշտություն։ Այդպիսով՝ Նախագծով առաջարկվում է  1157 ծրագրի «12006. Եվրոպական ներդրումային բանկի աջակցությամբ իրականացվող Երևանի էներգաարդյունավետության ծրագրին պետական աջակցություն» միջոցառման համար նախատեսել 89,155.8 հազար դրամ՝ անհրաժեշտ գումարը վերաբաշխելով 1232 ծրագրի «12003. Եվրոպական ներդրումային բանկի աջակցությամբ իրականացվող Երևանի էներգաարդյունավետության ծրագրի երկրորդ փուլ (մանկապարտեզների և այլ հանրային շենքերի էներգարդյունավետվության բարելավում» միջոցառման պետական համաֆինանսավորման միջոցներից: Միաժամանակ, վերաբաշխման արդյունքում նվազեցվող միջոցառման գծով 2026 թվականի ընթացքում լրացուցիչ ֆինանսավորման կամ վերաբաշխված միջոցների վերականգնման անհրաժեշտություն չի առաջանա։
2. Ընթացիկ իրավիճակը և խնդիրները
	2021 թվականից մեկնարկած Ծրագրի շրջանակներում իրականացվում են Երևանի մանկապարտեզների հիմնանորոգման և էներգաարդյունավետության բարձրացման աշխատանքներ: Ներկայումս ընթացքի մեջ են Երևանի թիվ 156 մսուր-մանկապարտեզի կառուցման և թվով 47 հանրային շենքերի հորիզոնական միջոցառումների իրականացումը, որոնց աշխատանքների պայմանագրերի մնացորդային գումարը կազմում է 534,934.3 հազար դրամ: 
3. Ակնկալվող արդյունքը
	Նախագծի ընդունման արդյունքում կապահովվի  Երևանի թիվ 156 մսուր-մանկապարտեզի կառուցման աշխատանքների և թվով 47 հանրային շենքերի հորիզոնական միջոցառումների լիարժեք ավարտը:

4. Նախագծի մշակման գործընթացում ներգրավված ինստիտուտները և անձինք
ՀՀ տարածքային կառավարման և ենթակառուցվածքների նախարարություն, Երևանի քաղաքապետարան:
5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին. 
Նախագծի ընդունումը Հայաստանի Հանրապետության պետական բյուջեի եկամուտների ու ծախսերի լրացուցիչ նվազեցում չի առաջացնում:
6.  Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին
Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:
7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. Ծրագիր, ոլորտային և/կամ այլ ռազմավարություններ
Նախագծի ընդունումը բխում է ՀՀ Կառավարության 18.08.2021թ. «Հայաստանի Հանրապետության կառավարության 2021-2026 թվականների ծրագրի մասին» թիվ 1363-Ա որոշմամբ հաստատված Հավելված-ի 3.4 կետով սահմանված ոլորտային միջոցառումների իրականացումից:
